21.05.2007 05:45   Kuressaare linnavalitsuse keskkonna- ja välisprogrammide spetsialist Karli Valt ütles, et rooniiduki ostuprojekti algatajaks oli linn ja selles osales 12 Saare maakonna omavalitsust, kirjutas  Oma Saar    "Rooniiduki ostmisest jäi kõrvale neli omavalitsust - Kihelkonna, Kärla, Torgu ja Ruhnu," lausus Valt.    Rooniiduk maksis 1,5 miljonit krooni. Suurem osa sellest summast - 1,1 miljonit krooni - saadi Keskkonnainvesteeringute Keskuselt (KIK). Maakonna 12 omavalitsust maksid 400 000 krooni, millest pool tuli Kuressaare linna eelarvest.    Karli Valdi sõnul oli rooniiduki ostust kõige enam huvitatud just Kuressaare linn ja tõenäoliselt on linn tulevikus ka selle kõige suurem kasutaja.    "Uus masin võimaldab meil puhtana hoida Ujula ja Tori abaja ning linnuse vallikraavid."